慶元己未二月戊子寄皖山隠翁史虎囊
作者：韓淲
朝代：宋

paragraphs: 塵世離闊苦，一別易寒暑。
彈指十五年，翁今定何許。
聞在潛山頭，僧寺有誰語。
方瞳狎鷗鳥，禿髮照獐鼠。
蹣跚狹虎囊，借醉忘爾汝。
平生心所尊，安得伴遊舉。
我友余伯臯，遠遊復羈旅。
當爲翁慨然，斗酒氣相與。
旦夕廣文來，雅趣非凡侶。
豈不能趨風，擊鮮宰肥羜。
獨恨海潮邊，戀祿贍兒女。
悵望春色深，風花暗吳楚。